ქენქაანი
ქენქაანი — სოფელი საქართველოში, ახალგორის მუნიციპალიტეტში (ქარჩოხის თემი), მდინარეების ქსნისა და ჭურთის წყალგამყოფის აღმოსავლეთ კალთაზე, მდინარე ქსნის მარჯვენა მხარეს. ზღვის დონიდან 1200 მ, ახალგორიდან 27 კმ. 2002 წლის აღწერის მონაცემებით სოფელში ცხოვრობს 101 კაცი. 2008 წლის 23 ოქტომბრის ოკუპირებული ტერიტორიების შესახებ საქართველოს კანონის საფუძველზე, ტერიტორია ოკუპირებულია რუსეთის ფედერაციის სამხედრო აგრესიის შედეგად და დადგენილია ამ ტერიტორიების განსაკუთრებული სამართლებრივი რეჟიმი. ალტერნატიული დასახელებებია: ქენქაანთ-კარი, ქენქათ-კარი, ქენქანთ-კარი, ქენქათი. სოფელი მოხსენიებულია „ქსნის ხეობის 1781 წლის აღწერის დავთარში“, რომელიც ქართლ-კახეთის მეფის — ერეკლე II-ის ბრძანებით ჩატარდა. ქენქაანში მკვიდრობენ ქენქაძეები. ზემოაღნიშნულ დავთარში იხსენიებიან სოფლის მცხოვრებნი: ქენქაძე (ბერისშვილი) გიორგი, ქენქაძე (ბერისშვილი) გოგია, ქენქაძე (ბერისშვილი) მახარებელი, ქენქაძე (ფოცხვერისშვილი) გიორგი, ქენქაძე (ხადილასშვილი) აბრამა და ქენქაძე (ხადილასშვილი) გიორგი. ქენქაანიდან ქენქაძეები ბარის სოფლებში არიან გადასახლებულები (მაგ., ლამისყანაში).